Document ID: 32014R1102

ΚΑΝΟΝΙΣΜΌΣ (ΕΕ) αριθ. 1102/2014 ΤΟΥ ΣΥΜΒΟΫΛΙΟΥ
της 20ής Οκτωβρίου 2014
για την τροποποίηση του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
Έχοντας υπόψη την απόφαση 2011/137/ΚΕΠΠΑ του Συμβουλίου, της 28ης Φεβρουαρίου 2011, σχετικά με περιοριστικά μέτρα λόγω της κατάστασης στη Λιβύη (1),
Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΕ) αριθ. 204/2011 (2) του Συμβουλίου θέτει σε ισχύ ορισμένα μέτρα που προβλέπονται στην απόφαση 2011/137/ΚΕΠΠΑ.
(2)
Στις 27 Αυγούστου 2014 το Συμβούλιο Ασφαλείας των Ηνωμένων Εθνών («ΣΑΗΕ») εξέδωσε την απόφαση 2174 (2014) για την επέκταση της εφαρμογής της ταξιδιωτικής απαγόρευσης και των μέτρων δέσμευσης περιουσιακών στοιχείων, όπως ορίζεται στην παράγραφο 22 της απόφασης 1970 (2011) ΣΑΗΕ και στην παράγραφο 23 της απόφασης 1973 (2011) ΣΑΗΕ, και την τροποποίηση του πεδίου εφαρμογής του εμπάργκο όπλων που επιβλήθηκε με την παράγραφο 9 της απόφασης 1970 (2011) ΣΑΗΕ, την παράγραφο 13 της απόφασης 2009 (2011) ΣΑΗΕ και τις παραγράφους 9 και 10 της απόφασης 2095 (2011) ΣΑΗΕ.
(3)
Στις 20 Οκτωβρίου 2014 το Συμβούλιο εξέδωσε την απόφαση 2014/727/ΚΕΠΠΑ (3) σύμφωνα με την απόφαση 2174 (2014) ΣΑΗΕ.
(4)
Δεδομένου ότι ορισμένες από τις τροποποιήσεις αυτές εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης, απαιτείται κανονιστική δράση στο επίπεδο της Ένωσης για την εφαρμογή τους, ώστε να διασφαλισθεί ιδίως η ομοιόμορφη εφαρμογή τους από τους οικονομικούς φορείς σε όλα τα κράτη μέλη.
(5)
Επομένως, ο κανονισμός (ΕΕ) αριθ. 204/2011 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 204/2011 τροποποιείται ως εξής:
1)
Στο άρθρο 3 παράγραφος 2, το στοιχείο γ) αντικαθίσταται από το ακόλουθο κείμενο:
«γ)
για την παροχή τεχνικής βοήθειας, χρηματοδότησης ή χρηματοοικονομικής βοήθειας που συνδέεται με μη φονικό στρατιωτικό εξοπλισμό προοριζόμενο αποκλειστικά για την ασφάλεια ή για τη διευκόλυνση του αφοπλισμού στην κυβέρνηση της Λιβύης·»
2)
Στο άρθρο 6, η παράγραφος 1 αντικαθίσταται από το ακόλουθο κείμενο:
«1. Το παράρτημα ΙΙ περιλαμβάνει τα φυσικά ή νομικά πρόσωπα, τις οντότητες και τους οργανισμούς που καθορίζονται από το Συμβούλιο Ασφαλείας του Οργανισμού Ηνωμένων Εθνών ή από την επιτροπή κυρώσεων σύμφωνα με την παράγραφο 22 της απόφασης 1970 (2011) ΣΑΗΕ, τις παραγράφους 19, 22 ή 23 της απόφασης 1973 (2011) ΣΑΗΕ ή την παράγραφο 4 της απόφασης 2174 (2014) ΣΑΗΕ.»
,
Άρθρο 2
Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 20 Οκτωβρίου 2014.

Labels: 3
18
5